DA-raadslid in Kaapstad doodgeskiet, beloning uitgeloof | Maroela Media
DA-raadslid in Kaapstad doodgeskiet, beloning uitgeloof
'n Raadslid van die DA is Woensdagaand ná 'n vergadering in Kaapstad doodgeskiet.
Patricia de Lille, Kaapstad se burgemeester, sowel as Bonginkosi Madikizela, die DA se waarnemende leier in die Wes-Kaap, het Donderdag hul skok uitgespreek nadat Xolile Gwanxu, raadslid van die groter Philippi-omgewing, deur 'n onbekende aanvaller doodgeskiet is.
Volgens die Stad Kaapstad het 'n man Gwanxu genader en geskiet. Hy is op die toneel dood. Madikizela het gesê die voorval het plaasgevind nadat Gwanxu 'n vergadering gelei het by sy kantoor in die plaaslike gemeenskapsaal.
"Sy moordenaar het hom geskiet toe hy besig was om die saal ná die vergadering te sluit," het Madikizela gesê.
Die motief vir die moord is nie bekend nie en word deur die polisie ondersoek.
Madikizela het gesê die party verwelkom die polisie se ondersoek in die saak en hoop dat die oortreder gou aangekeer sal word.
"Gwanxu was 'n langstaande lid van die DA en het vir agt jaar as raadslid gedien. Hy was 'n bekende en gerespekteerde leier in die gebied en hy het dit met eerbare toewyding en vasberadenheid gedoen," het Madikizela gesê.
De Lille het Gwanxu beskryf as 'n toegewyde en hardwerkende dienaar van sy gemeenskap. "Dit is 'n geweldige verlies vir Kaapstad. Ons is van 'n groot gemeenskapsleier beroof. Ons sal alles in ons vermoë doen om die polisie by te staan en te verseker dat die oortreder aangekeer word en die mag van die gereg voel," het sy gesê.
Die stad het 'n beloning van R50 000 uitgeloof vir enige inligting wat tot die inhegtenisneming en suksesvolle vervolging van die moordenaar sal lei.
De Lille en Madikizela het hul innige meegevoel met Gwanxu se geliefdes betuig.
DA Kaapstad misdaad Phillippi
Bloem-stadsaal afgebrand: Samwu ontken betrokkenheid
Sewe vas oor 'buitelandse' mortierbomme van miljoene rande
Sonder om onsimpatiek te wees, maar hoekom word die bedrag geld nie uit geloof vir alle moorde wat in Kaapstad gepleeg word nie? Is dit omdat die moord op 'n DA lid was, en Kaapstad deur die DA bestuur word? Kan hulle so die belasingbetaler se geld uit deel?
Die motief vir die moord was wat?
Loof so ook R 50 000 elke boer wat vermoor word !!!!!!!
Ek hou van die opskrif.
Ek dink jul is nou baie onredelik. Daardie man het baie gedoen vir die party en ek glo dat hy ook vrede probeer werkstellig het. Wonder as die DA vandag doodloop, wat gaan al die sterkduime hul kruisies trek.